**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την πρόταση νόμου «****Ο περί της Καταπολέμησης της Χειραγώγησης Αθλητικών Γεγονότων (Τροποποιητικός) Νόμος του 2022»**

**Παρόντες:**

Φωτεινή Τσιρίδου, αναπλ. πρόεδρος Χριστιάνα Ερωτοκρίτου

Νίκος Γεωργίου Σωτήρης Ιωάννου

Άριστος Δαμιανού Κωστής Ευσταθίου

Ανδρέας Πασιουρτίδης

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε την πιο πάνω πρόταση νόμου, η οποία κατατέθηκε στη Βουλή από τους κ. Άριστο Δαμιανού, Ανδρέα Πασιουρτίδη και Γιώργο Κουκουμά εκ μέρους της κοινοβουλευτικής ομάδας ΑΚΕΛ-Αριστερά-Νέες Δυνάμεις, σε τρεις συνεδρίες της, που πραγματοποιήθηκαν στις 24 και την 31η Μαΐου 2023 και στις 7 Ιουνίου 2023.

Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Παιδείας, Αθλητισμού και Νεολαίας, του Υπουργείου Δικαιοσύνης και Δημοσίας Τάξεως, της Νομικής Υπηρεσίας της Δημοκρατίας, της Αστυνομίας Κύπρου, του Κυπριακού Οργανισμού Αθλητισμού, της Επιτροπής Δεοντολογίας και Προστασίας του Αθλητισμού, της Εθνικής Αρχής Στοιχημάτων, της Κυπριακής Ομοσπονδίας Ποδοσφαίρου, του Παγκύπριου Συνδέσμου Ποδοσφαιριστών, του Συνδέσμου Διαιτητών Κύπρου και του αθλητικού σωματείου ΑΠΟΛΛΩΝ ΛΕΜΕΣΟΥ.

Τα αθλητικά σωματεία ΑΕΚ ΛΑΡΝΑΚΑΣ, ΑΕΛ ΛΕΜΕΣΟΥ, ΑΝΟΡΘΩΣΗ ΑΜΜΟΧΩΣΤΟΥ, ΑΠΟΕΛ ΛΕΥΚΩΣΙΑΣ και ΟΜΟΝΟΙΑ ΛΕΥΚΩΣΙΑΣ, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι στο στάδιο της συζήτησης της πρότασης νόμου παρευρέθηκαν επίσης ο πρόεδρος της επιτροπής κ. Νίκος Τορναρίτης, τα μέλη της κ. Γιώργος Κουκουμάς, Πανίκος Λεωνίδου και Χαράλαμπος Θεοπέμπτου καιτο μη μέλος της κ. Δημήτρης Δημητρίου.

Σκοπός του προτεινόμενου νόμου είναι η τροποποίηση του περί της Καταπολέμησης της Χειραγώγησης Αθλητικών Γεγονότων Νόμου, ώστε η Επιτροπή Δεοντολογίας και Προστασίας του Αθλητισμού να έχει τη δυνατότητα να λαμβάνει ενημέρωση από τον Γενικό Εισαγγελέα της Δημοκρατίας σχετικά με την πορεία των υποθέσεων που αφορούν ενδεχόμενη παραβίαση των διατάξεων της βασικής νομοθεσίας η οποία δυνατόν να συνιστά αδίκημα.

Ειδικότερα, σύμφωνα με την υφιστάμενη νομοθεσία, η Επιτροπή Δεοντολογίας και Προστασίας του Αθλητισμού, σε περίπτωση που κατά την άσκηση της εξουσίας της προς συλλογή πληροφοριών ή κατά τη διενέργεια ελέγχου ή από στοιχεία που έχει ενώπιόν της διαπιστώσει ενδεχόμενη παραβίαση διάταξης της βασικής νομοθεσίας η οποία δυνατόν να συνιστά αδίκημα, συντάσσει σχετικό πόρισμα ή έκθεση γεγονότων και τα υποβάλλει, μαζί με όλα τα στοιχεία που έχει στην κατοχή της, εντός εύλογου χρονικού διαστήματος στον Γενικό Εισαγγελέα της Δημοκρατίας. Συναφώς, με τις προτεινόμενες ρυθμίσεις σκοπείται η παροχή δυνατότητας στην Επιτροπή Δεοντολογίας και Προστασίας του Αθλητισμού να τυγχάνει ενημέρωσης από τον Γενικό Εισαγγελέα της Δημοκρατίας σχετικά με την πορεία των εν λόγω υποθέσεων, κατ’ αναλογία των διατάξεων που περιλήφθηκαν στη νομοθεσία για τη σύσταση και λειτουργία της Ανεξάρτητης Αρχής κατά της Διαφθοράς σύμφωνα με τις οποίες η εν λόγω Αρχή δύναται να ενημερώνεται από τον Γενικό Εισαγγελέα της Δημοκρατίας αναφορικά με την πορεία υποθέσεων σχετικά με πράξεις διαφθοράς.

Στο πλαίσιο της συζήτησης της πρότασης νόμου ενώπιον της επιτροπής, οι εισηγητές αυτής υπογράμμισαν την αναγκαιότητα των προτεινόμενων ρυθμίσεων προς διασφάλιση του δημόσιου συμφέροντος, της διαφάνειας και της λογοδοσίας των θεσμών, κατ’ αναλογία προς τις εξουσίες που παραχωρήθηκαν στην Ανεξάρτητη Αρχή κατά της Διαφθοράς.

Όλοι οι εμπλεκόμενοι φορείς οι οποίοι παρευρέθηκαν στις συνεδρίες της επιτροπής συμφώνησαν με τους σκοπούς και τις επιδιώξεις των προτεινόμενων ρυθμίσεων, σημειώνοντας ότι με αυτές προστατεύεται και ενισχύεται η αρχή της διαφάνειας, ενώ παράλληλα συμβάλλουν στην αποτελεσματικότητα του έργου της Επιτροπής Δεοντολογίας και Προστασίας του Αθλητισμού.

Στο πλαίσιο της συζήτησης τα μέλη της επιτροπής συμφώνησαν με τους σκοπούς και τις επιδιώξεις των προτεινόμενων ρυθμίσεων, ωστόσο σημείωσαν την ανάγκη διασφάλισης της εμπιστευτικότητας του ανακριτικού υλικού κατά την παροχή ενημέρωσης προς την Επιτροπή Δεοντολογίας και Προστασίας του Αθλητισμού.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Η αναπληρώτρια πρόεδρος και τα μέλη της επιτροπής βουλευτές των κοινοβουλευτικών ομάδων του Δημοκρατικού Συναγερμού και του Δημοκρατικού Κόμματος, καθώς και το μέλος της επιτροπής βουλευτής του Εθνικού Λαϊκού Μετώπου και το μέλος της μεμονωμένος σοσιαλιστής βουλευτής επιφυλάχθηκαν να τοποθετηθούν επί των προνοιών της πρότασης νόμου κατά τη συζήτησή της ενώπιον της ολομέλειας του σώματος.
2. Τα μέλη της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις τάχθηκαν υπέρ της ψήφισης της πρότασης νόμου σε νόμο.

19 Ιουνίου 2023

Αρ. Φακ.: 23.02.063.160-2022

ΚΣ/ΑΦ/ΑΟΛ/ΧΓ/ΓΜ